Упершыню ў сучаснай гісторыі афіцыйных пасяджэнняў Генасамблеі ад імя дэлегацыі дзяржавы — члена ААН выступіў прадстаўнік замежнай дзяржавы. “Беларусь прадаставіла права выступіць ад свайго імя прадстаўніцы Ірландыі, каб наглядна прадэманстраваць як глабальны характар наступстваў чарнобыльскай тэхнагеннай катастрофы, так і адсутнасць бар’ераў для аб’яднання шматнацыянальных намаганняў па іх пераадоленні і дапамогі пацярпелым”, — растлумачылі ў знешнепалітычным ведамстве. Тут падкрэслілі, што выступленне Эдзі Роўч дало магчымасць прыцягнуць увагу да важнага кампанента міжнароднага чарнобыльскага супрацоўніцтва — практычнай работы шматлікіх гуманітарных арганізацый, усіх неабыякавых людзей, якія шчыра адгукаюцца на чужы боль і бяду.